ভারতের ঋণের বোঝা বাড়ছে, কত আন্দাজ করতে পারেন?

নয়াদিল্লি: বিশ্বের দ্রুত বাড়তে থাকা দেশগুলির মধ্যে অগ্রগণ্য ভারত (India)। কিন্তু, এই দৌড়ের সঙ্গেই পাল্লা দিয়ে ছায়ার মতো পিছু নিয়ে রয়েছে ঋণের (Debt) বোঝা। সরকারি পরিসংখ্যানেই স্পষ্ট যে, বাক্যবাগীশ করে বাজারমাত করলেও ধীরে ধীরে দেশের ঘাড়ে ঋণের পরিমাণ বাড়ছে। একটি রিপোর্টে জানা গিয়েছে, দেশের মোট ঋণের পরিমাণ ২.৪৭ লক্ষ কোটি ডলার অর্থাৎ ২০৫ লক্ষ কোটি টাকা। চলতি আর্থিক বছরের (FY 2023-24) জুলাই-সেপ্টেম্বর পর্যন্ত ত্রৈমাসিকের হিসেব এটা।

এর আগে গত আর্থিক বছরের জানুয়ারি-মার্চ ত্রৈমাসিকে ঋণের পরিমাণ ছিল ২.৩৪ লক্ষ কোটি ডলার। অর্থাৎ ২০০ লক্ষ কোটি টাকা। একটি বেসরকারি সংস্থা রিজার্ভ ব্যাঙ্ক অফ ইন্ডিয়ার (RBI) তথ্য তুলে ধরে কেন্দ্র এবং রাজ্যগুলির আর্থিক ঋণের পরিমাণ দেখিয়েছে।

আরও পড়ুন: শাহি-ন্যায় সংহিতায় কী আছে? জেনে নিন

তাতে দেখা যাচ্ছে, মোট ঋণের প্রায় ৫০.১৮ লক্ষ কোটি টাকা রাজ্যগুলির ঘাড়ে রয়েছে। আরবিআই, সিসিআই এবং সেবির তথ্যের ভিত্তিতে তৈরি এই পরিসংখ্যান বলছে, মোট ঋণের অধিকাংশই ১৬১.১ লক্ষ কোটি টাকা অথবা ৪৬.০৪ শতাংশের ভাগীদার কেন্দ্রীয় সরকার। অন্যদিকে, রাজ্যগুলির ভাগে রয়েছে ২৪.৪ শতাংশ।

উল্লেখ্য, আগেই আন্তর্জাতিক অর্থ ভাণ্ডার বা আইএমএফ (IMF) ভারতকে ঋণের ব্যাপারে সতর্ক করেছিল। ঋণের পরিমাণ বাড়তে থাকায় ফেরত দেওয়ার বিষয়ে দীর্ঘমেয়াদি সমস্যায় পড়তে হতে পারে। যদিও কেন্দ্রীয় সরকার আইএমএফের এই যুক্তি খারিজ করে দিয়েছে। সরকারের ঋণের পরিমাণ মোটেই ঝুঁকিপূর্ণ নয় বলে ভারতের দাবি এই ঋণের অধিকাংশই দেশীয় মুদ্রা অর্থাৎ টাকার হিসাবে, ডলার কিংবা ইউরোয় নয়।