ধার শোধ করতে সদ্যোজাত সন্তানকেই বিক্রি করে দিল মা!

ব্যাঙ্গালুরু: ঋণের দায় যে কতটা মারাত্মক হতে পারে, ব্যাঙ্গালুরুর এই ঘটনা সম্পর্কে না জানলে তা হয়তো আপনিও ধারণা করতে পারবেন না। আসলে এবার ঋণের টাকা মেটানোর জন্য নিজের সন্তানকেই বিক্রি করে দিলেন মা। শুনে হয়তো অবাক হচ্ছেন! কিন্তু আদতেই এমন ঘটনা ঘটেছে ব্যাঙ্গালুরুর রামনগর এলাকায়। এক মহিলা শুধুমাত্র পরিবারকে বাঁচাতে নিজের ৩০ দিন বয়সী সদ্যোজাত সন্তানকে বিক্রি করে দিলেন আরেক মহিলার কাছে। এদিকে তাঁর স্বামী যখন এসে দেখেন যে বাড়িতে সন্তান নেই, তখনই তাঁর স্ত্রী’র উপর সন্দেহ হয়। তিনি সোজা গিয়ে পুলিশের কাছে অভিযোগ জানান। অভিযোগের ভিত্তিতে গত ৭ ডিসেম্বর তদন্ত শুরু করে পুলিশ। অভিযুক্ত মা’কে আটক করে জিজ্ঞাসাবাদ করে পুলিশ আরেক মহিলার সন্ধান পায়। তাকে গ্রেফতার করে সদ্যোজাত শিশুটিকে উদ্ধার করে হোমে পাঠানো হয়।

আরও পড়ুন: ‘মা কালী, দেখা দাও’, দেবীর দেখা না পেয়ে আত্মঘাতী পুরোহিত

জানা গিয়েছে, কর্ণাটকের ব্যাঙ্গালুরু শহরের রামনগর এলাকার ওই পরিবারে স্বামী ও স্ত্রী ছাড়াও রয়েছে তাঁদের ৫ সন্তান। এদিকে স্বামী ও স্ত্রী দু’জনেই দিনমজুরির কাজ করেন। তাই সংসার চালাতে হিমশিম দশা হয়েছিল তাঁদের। সেই সঙ্গে অভিযুক্ত মহিলার স্বামীর মাথায় ৩ লক্ষ টাকার বেশি ঋণের বোঝা ছিল। এর মাঝেই তাঁদের পঞ্চম সন্তান হয়। এদিকে সংসার বাঁচাতে সদ্যোজাত সন্তানকে বিক্রি করার প্রস্তাব দেন ওই মহিলা। যদিও তাঁর স্বামী এতে সায় দেননি বলেই জানা গিয়েছে। কিন্তু স্বামীর অমতেই এই কান্ড ঘটিয়ে ফেলেন তাঁর স্ত্রী। ডাক্তার দেখানোর নাম করে শিশুটিকে বিক্রি করে আসেন আরেক মহিলার কাছে। জিজ্ঞাসাবাদের ভিত্তিতে মোট ৪ জনকে গ্রেফতার করে পুলিশ। এর সঙ্গে কোনও শিশু পাচার চক্র জড়িত রয়েছে কিনা, তাও খতিয়ে দেখা হচ্ছে বলে জানিয়েছে পুলিশ।